कन्नूर में उसे हिरासत में लेने के लिए पहुंची राजस्थान पुलिस की टीम कांस्टेबल हेमेंद्र शर्मा के साथ आई थी. हेमेंद्र शर्मा उन पुलिसकर्मियों में से थे जिन्होंने 2006 में बिट्टी को गिरफ्तार किया था. कन्नूर के पुलिस अधीक्षक (एसपी) राहुल एन. नायर की ओर से आठ घंटे लंबी चली पूछताछ के बाद राघव की कहानी में अस्थिरता नजर आने लगी और यह लगने लगा कि राघव वास्तव में बिट्टी मोहंती है. इसके बावजूद भी यह साफ तौर पर तब तक नहीं कहा जा सकता था, जब तक फिंगर प्रिंटिंग, डीएनए परीक्षण या लाई डिटेक्टर जैसी किसी भी वैज्ञानिक तकनीक से कोई पुष्टि नहीं हो जाए. इसके बाद राघव को राजस्थान ले जाया गया, जहां से वह दिसंबर 2006 में अपनी बीमार मां को कटक जाकर देखने के लिए मिले 15 दिन के पैरोल के दौरान गायब हो गया था.